Document ID: 32008D0664

KOMISJONI OTSUS,
8. august 2008,
millega muudetakse otsust 2005/294/EÜ, mis käsitleb nõukogu direktiivi 91/676/EMÜ (veekogude kaitsmise kohta põllumajandusest lähtuva nitraadireostuse eest) artikli 9 ja III lisa punkti 2 alapunkti b sätetest erandi tegemise taotlust
(teatavaks tehtud numbri K(2008) 4252 all)
(Ainult taanikeelne tekst on autentne)
(2008/664/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 12. detsembri 1991. aasta direktiivi 91/676/EMÜ veekogude kaitsmise kohta põllumajandusest lähtuva nitraadireostuse eest, (1) eriti selle III lisa punkti 2 kolmandat lõiku,
ning arvestades järgmist:
(1)
Kui sõnnikukogus, mida liikmesriik kavatseb igal aastal hektari kohta maale laotada, erineb direktiivi 91/676/EMÜ III lisa punkti 2 teise lõigu esimeses lauses ja kõnealuse punkti alapunktis a osutatust, peab see kogus olema selline, mis ei piira kõnealuse direktiivi artiklis 1 osutatud eesmärkide saavutamist, ning seda tuleb põhjendada objektiivsete kriteeriumide abil, milleks käesoleval juhul on näiteks pikad kasvuperioodid ja suure lämmastikuvajadusega põllukultuurid.
(2)
18. novembril 2002. aastal võttis komisjon vastu otsuse 2002/915/EÜ, (2) mille kohaselt lubati Taani tegevusprogrammi 1999-2003 raames teatavates veisekasvatusettevõtetes laotada aastas ühe hektari kohta kuni 230 kg lämmastikku sisaldav sõnnikukogus. Seoses Taani tegevusprogrammiga 2004-2007 on erandi kohaldamise aega pikendatud komisjoni otsusega 2005/294/EÜ. (3)
(3)
17. aprillil 2008 taotles Taani erandi kehtivuse aja pikendamist. Taotlusele oli lisatud üksikasjalik tehniline põhjendus.
(4)
Taani õigusakte, millega võeti üle direktiiv 91/676/EMÜ, võib käsitada kõnealuse direktiiviga kooskõlas olevana ja nende sätted kehtivad ka nimetatud erandi suhtes.
(5)
2003. aasta detsembris lõpetas Taani oma teise veekeskkonda käsitleva tegevuskava hinnangu koostamise; hinnangus osutati, et eesmärk vähendada nitraatide leostumist 48 % võrra aastatel 1985-2003 oli saavutatud.
(6)
Taani parlamendi kokkuleppes Taani kolmanda veekeskkonda käsitleva tegevuskava kohta aastateks 2005-2015 seati eesmärgiks vähendada nitraatide leostumist veel 13 % võrra ning ülemäärast fosfaadisisaldust 50 % võrra. 2007. aastal kiitis valitsus heaks ettepaneku töötada 2009. aastaks välja neljas veekeskkonda käsitlev tegevuskava, mis on kolmanda tegevuskava läbivaatamise alus ning mis hõlmab ka siseriiklike õigusaktide kohandamist, et tagada eesmärkide saavutamine 2015. aastaks.
(7)
Kooskõlas direktiivi 91/676/EMÜ artikliga 5 on Taani kehtestanud tegevusprogrammi aastateks 2008-2011. Tegevusprogrammi meetmed moodustavad kolmanda veekeskkonda käsitleva tegevuskava lahutamatu osa.
(8)
Seire- ja kontrollitulemused näitavad, et aastatel 2005-2006 hõlmas erand 1 779 veisekasvatusettevõtet, 220 839 loomühikut ja 115 336 hektarit ehk vastavalt 3,4 %, 10,3 % ja 4,2 % Taani asjaomastest kogunäitajatest.
(9)
Nitraatide leostumise arvestused, mis põhinevad põllumajanduslikel valgaladel tehtud vaatlustel ja toitaineanalüüsidel, näitavad, et aastatel 1990-2006 vähenes nitraatide leostus 40 % võrra liivsavi- ja 49 % võrra liivapinnasel. Alates aastatest 2002-2003 on leostuse tase enam-vähem stabiilne.
(10)
Analüüsist selgub, et ajavahemikul 1990-2006 vähenes juurestiku kihist lahkuva vee nitraadisisaldus vastavalt 29 % ja 45 % võrra liivsavi- ja liivapinnase puhul. 2006. aastal oli põhjavee ülemiste kihtide keskmine nitraadisisaldus alla 50 mg/l nii liiva- kui ka liivsavipinnase puhul. Põllumajanduslikel valgaladel paiknevate vooluveekogude nitraadisisaldus vähenes ajavahemikul 1990-2006 31 % võrra; keskmine nitraadisisaldus on alla 20 mg/l liiva- ja ligikaudu 30 mg/l liivsavipinnase puhul.
(11)
Komisjon on pärast Taani taotluse läbivaatamist ning arvestades otsustes 2002/915/EÜ ja 2005/294/EÜ sätestatud erandi kohaldamisest saadud kogemusi arvamusel, et Taanis kavandatav loomasõnnikukogus, s.o 230 kg lämmastikku hektari kohta aastas, ei piira direktiivis 91/676/EMÜ määratletud eesmärkide saavutamist, kui järgitakse neidsamu otsusega 2005/294/EÜ kehtestatud rangeid nõudeid.
(12)
Otsus 2005/294/EÜ kaotas kehtivuse 31. juulil 2008. Asjaomaste veisekasvatajate suhtes jätkuvalt erandi kohaldamise tagamiseks on asjakohane otsuse 2005/294/EÜ kehtivust pikendada. Otsuses 2005/294/EÜ sätestatud aruandmiskohustusi tuleks samuti kohandada.
(13)
Käesoleva otsusega ette nähtud artiklid on kooskõlas direktiivi 91/676/EMÜ artikli 9 alusel moodustatud nitraadikomitee arvamusega,
ON VASTU VÕTNUD KÄESOLEVA OTSUSE:
Artikkel 1
Otsust 2005/294/EÜ muudetakse järgmiselt.
1)
Artikli 8 lõige 1 asendatakse järgmisega:
„1. Komisjonile esitatakse igal aastal vaatlustulemused ning lühiaruanne hindamistavade (kontroll veisekasvatusettevõtte tasandil) ja vee kvaliteedi muutumise kohta (põhineb juurestiku kihist toitainete väljaleostumise seirel, pinna-/põhjavee kvaliteedil ja mudelipõhistel arvutustel).”
2)
Artiklis 9 asendatakse kuupäev „31. juuli 2008” kuupäevaga „31. juuli 2012”.
Artikkel 2
Käesolev otsus on adresseeritud Taani Kuningriigile.
Brüssel, 8. august 2008

Labels: 1
4
18
20